Namsos

Geografi

Kommunen omfatter områdene på begge sider av utløpet av Namsen. I nord omfatter kommunen også områdene rundt Blikkengfjorden og dens armer, samt øyene Otterøya (139 km²), Hoddøya (10 km²) og en del (23 km²) av Elvalandet.
Terrenget er småkupert, og større flate områder finnes bare langs Namsen, på midtre deler av Otterøya, og i Bangdalen og Klinga. På 1960- og 70-tallet ble store områder på begge sider av Namsens munning fylt opp med sand som ble mudret i elva. Disse områdene brukes nå til areal for næringsformål.
Det høyeste fjellet i Namsos kommune er Hemnafjellet (679 moh) på grensen mot Namdalseid kommune. Rundt Namsos by ligger mange lavere topper. Noen av disse er populære turmål, som byfjellet Klompen (egentlig Bjørumsklumpen, 114 moh), Svartfjellet (245 moh), Vattafjellet (240 moh), Spillumsfjellet (egentlig Dugurdsmålsfjellet, 440 moh), og Strandafjellet (317 moh).

Samfunn

Namsos samarbeidet tidligere med nabokommunene Namdalseid, Fosnes og Overhalla i Midtre Namdal samkommune. I forbindelse med regjeringen Solbergs kommunereform vedtok Stortinget 8. juni 2017 at Namsos, Namdalseid og Fosnes kommuner slås sammen senest fra 1. januar 2020. Samkommunen ble oppløst som følge av dette. Sammen med de øvrige kommunene i Namdalen (som tidligere hadde samarbeidet i Ytre Namdal regionråd og Indre Namdal regionråd) etablerte man et felles Namdal regionråd. 
Namsos lufthavn har flyruter til Trondheim, Rørvik og Oslo. Fylkesvei 17, «Kystriksveien», går igjennom kommunen.
Namdalsavisa utkommer i Namsos fem dager i uka.

Historie

Namsos ble grunnlagt i 1845. Stedet var ypperlig til å drive trelastindustri på grunn av nærheten til de skogrike områdene i Namdalen og kysttilgangen via Namsenfjorden. En av de viktigste årsakene til anleggelsen av ladestedet Namsos var å få eget tollkontor, slik at eksport av trelast kunne skje direkte til utlandet. Det var et titalls sagbruk i Namdalen før ladestedet Namsos ble anlagt. Dette var mindre sagmøller anlagt av skogeierne på gunstige steder med tanke på tømmerskog og fossefall. 
I dag er bare ett av de elleve historiske sagbrukene som fortsatt er i drift – Moelven Van Severen. Det er også opprettet et sagbruksmuseum med utgangspunkt i det gamle Spillum Dampsag & Høvleri, seinere A/S Spillumbruket: Norsk Sagbruksmuseum, som i dag er en avdeling i Museet Midt.
Byen har brent ned tre ganger. Den første brannen var i 1872 da to guttunger lekte med fyrstikker. Den andre brannen var i 1897. Årsaken er ukjent. Den tredje gangen var under andre verdenskrig da tyske bombefly bombet byen 20. april 1940.

Kultur

Kommunevåpenet viser en gul elg på rød bakgrunn, og sentralt i bykjernen finner man statuen «Elgen» av Skule Waksvik.
Namsos har fostret flere kjente musikere: Åge Aleksandersen, D.D.E., Askil Holm, Thomas Brøndbo, Grannes, Electric Ladyland, Hot Organ og Null$katte$nylterne dukket opp.
Kunstmuseet Nord-Trøndelag ligger i Kulturhuset i Namsos. Museet startet i 1988 som Nord-Trøndelag Fylkesgalleri, og har en egen avdeling for Johs. Rians kunst.

Tusenårssted

Kommunens tusenårssted er Spillum Dampsag & Høvleri.
Spillum Dampsag & Høvleri er en del av Norsk Sagbruksmuseum, et levende museum fra vår nære fortid og ett av elleve spesielt prioriterte anlegg på Riksantikvarens verneplan for tekniske og industrielle kulturminner. Museet ble åpnet i 1991 og fungerer i dag som et sagbruk slik disse ble drevet for over 50 år siden. Bruket ble grunnlagt i 1884 av Peter Torkilsen og var da det første høvleriet i Namdalen. Den kommersielle driften ble lagt ned så sent som i 1986, da sagbruket krevde større investeringer enn hva som var rasjonelt å gjennomføre. Norsk Sagbruksmuseum består foruten av Spillum Dampsag & Høvleri også av det vernede fartøyet «MB Hauka», slepebåten «MB Oter» samt en nasjonal samling med gamle sagbruksgjenstander.

Utdanning

Det er ni grunnskoler i Namsos kommune: fire barneskoler, to kombinertskoler (1. – 10. årstrinn), en privatskole og to ungdomsskoler. Elevtallet varierer fra ca. 70 ved den minste til ca. 400 elever ved den største. De ni skolene er: Sørenget skole, Vestbyen skole, Namsos barneskole, Høknes barneskole, Otterøy skole, Bangsund skole, Bjørkly skole, Høknes ungdomsskole og Namsos ungdomsskole.
Olav Duun videregående skole er en offentlig videregående skole. 
Nord universitets avdeling i Namsos hadde 550 studenter og 70 ansatte ved starten av skoleåret 2003/2004. Avdelingen i Namsos har det eneste høyskoletilbudet i Namdalen.  Avdelingen har studier i reseptarfag, vernepleie, sykepleie og psykisk helsearbeid